《次韵酬徐居厚寺簿》
宋代·许及之

度江见三白，飞雪为谁妍。因山行毕役，忧国且愿年。

眷言灵驾发，绵延属车骈。阳侯既效职，滕六敢自贤。

阁阴不忍下，竣事即堕前。山林亦缟衣，挥洒纷素筵。

似与孤臣泪，同作珠贝编。岂无访戴舟，拘文不容牵。

感君相料理，语妙堪流涎。奈何补天手，袖此鉴湖堧。

不受邻僧米，颜公合忧煎。挼挲映雪眼，纵臾吟诗肩。

同时天下名，一日方九迁。君不策高足，馀子烦后鞭。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。